
    Forord


    Det siste tiårets forskning viser at dagens og morgendagens rektorer må utforme en skole som både vektlegger elevenes læring og som styrker deres sosiale kompetanse. Tilsvarende må rektorene være kyndige i å lede lærernes kollektive profesjonsutvikling, være i stand til å samhandle strategisk med aktører i skolens omgivelser og kunne utøve ledelse i samspill med sine lederkolleger. Kompleksiteten i de styringssignalene som rektorene står overfor, krever betydelig profesjonelt skjønn. Denne boken gir et tilsvar på disse utfordringene innenfor moderne skoleledelse.


    Forfatterne tilhører forskere tilknyttet Nasjonal rektorutdanning, og de representerer ulike vitenskapelige disipliner og universitetsmiljøer, hvilket gir en komplementær tilnærming til en felles motivasjon om å bidra til styrking av rektorers og øvrige skolelederes profesjonsutvikling og kompetanse i ledelse. Forfatterne bygger kapitlene på sine spesialfelt innenfor egen forskning og gjennom lang erfaring om hva slags tematikk som er sentral i profesjonsutvikling av norske skoleledere.


    I denne andre utgaven av Ledelse i fremtidens skole er noen kapitler lagt til og noen er tatt ut. De gjenværende er revidert. Det er særlig på temaene Utvikling og endring, Profesjonsfellesskap og samarbeid samt Lederrollen at denne andre utgaven er styrket.


    Boken inneholder 17 kapitler, og vi er ydmykt overveldet over den sterke responsen vår henvendelse har fått gjennom revidering og nyskriving av kapitler. Vi vil derfor rette en stor takk til alle forfatterne for deres bidrag. Vi vil også takke Fagbokforlaget for et inspirerende samarbeid. Mens skoler har iboende tendenser til løse koblinger, har medlemmene i denne redaksjonen jobbet svært tett koblet til hver­andre. En særskilt og stor takk til forlagsredaktør Hallvard Aamlid for inspirasjon, tett oppfølging og gode ideer iscenesatt gjennom kreative møter under Fagbokforlagets store takhøyde.


    Oslo, mai 2022

    Om bokens kapitler


    Kapittel 1 Å lede i fremtidens skole


    Jan Merok Paulsen og Marit Aas retter i dette første kapittelet oppmerksomheten mot hvilke utfordringer skoleledere står overfor i fremtidens skole. Med referanse til internasjonal forskning viser forfatterne hvordan ledelse av utvikling og endring, ledelse av profesjonsfellesskap og utvikling av egen lederrolle er norske rammebetingelser som påvirker rektors ledelse i praksis.


    Kapittel 2 En skole for vår tid – ledelse og organisering for læring


    I dette kapittelet gir Sølvi Lillejord et innblikk i rapporten fra Ekspertgruppe for skolebidrag (Lillejord et al., 2021). Et interessant funn er at mens politikken skifter, er noe stabilt, for eksempel lover og forskrifter, og det kan se ut som skoler hvor rektor holder fast i det stabile, bidrar mer til elevenes læring enn de som lar seg forstyrre av politiske svingninger.


    Kapittel 3 Ledelse av skoleutvikling – en kunnskapsoversikt


    Kapittelet bygger på en kunnskapsoversikt som er gjennomført av OsloMet, HINN og NTNU som et svar på delprosjekt 1 innenfor forskningsprosjektet «Forskning på den nasjonale rektorutdanningen 2020–2024»1. Marit Aas, Fred Carlo Andersen, Kirsten Foshaug Vennebo og Erlend Dehlin viser hva forskningsartikler publisert i årene 2010–2020 sier om hva som kjennetegner ledelse av skoleutvikling.


    Kapittel 4 Ledelse av profesjonelle læringsfellesskap i skolen – utfordringer og muligheter


    Marit Aas viser hvordan det gjennom de siste tiårene har vært en økende interesse for profesjonelle læringsfellesskap (PLF) både blant myndigheter, praktikere i skolen og forskere. Kapittelet starter med å gi en historisk bakgrunn for framveksten av forskningsfeltet profesjonelle læringsfellesskap internasjonalt, før oppmerksomheten rettes mot profesjonelle læringsfellesskap i norsk kontekst, mer spesifikt PLF i skoler.


    Kapittel 5 Ledelse av lokalt læreplanarbeid i LK06 og LK20


    I dette kapittelet sammenlignes ledelse av tidligere reformers læreplanarbeid med endringene i LK20. Gjennom intervjuer med skoleledere fra videregående skole viser Brit Bolken Ballangrud at det lokale læreplan­arbeidet i LK06 innebar store lederutfordringer. Med endringene i LK20 er disse lederutfordringene ikke løst, men er blitt mer komplekse.


    Kapittel 6 Den norske veien til en enda bedre skole


    Erik Irgens viser i dette kapittelet hvordan et langvarig og systematisk samarbeid mellom partene i det nordiske arbeidslivet har vært med og utviklet en samarbeidsmodell kjennetegnet av demokrati, medbestemmelse og samarbeid med fagorganisasjonene. For å lykkes med å utvikle enda bedre skoler argumenterer forfatteren for det at partssamarbeidet i den offentlige skolen ikke synes å være godt nok ivaretatt og utviklet.


    Kapittel 7 Med skråblikk på ledelsesmodeller: «Instructional» og «transformational» ledelse i norsk kontekst


    I dette kapittelet tar Christian Brandmo og Marit Aas utgangspunkt i de opprinnelige modellene for «instructional» og «transformational» ledelse. I første del av kapittelet gis det historiske grunnlaget for modellene. I andre del presenteres resultater fra en norsk studie som viser at norske skolelederes preferanser for ledelse er sammensatt og kan knyttes til begge modellene.


    Kapittel 8 Mellomleder i skolen – nøkkel for lærende profesjonsfellesskap?


    I dette kapittelet retter Hedvig Abrahamsen oppmerksomheten mot mellomledere i norsk skole. Forfatteren viser hvordan mellomlederne i skolen har fått økt oppmerksomhet i forskning, både knyttet til rolle­utforming fra en administrativ funksjon til en ledelsesfunksjon med blant annet personalansvar, men også rettet mot rollens potensial for ledelse i og av skolen. Med fagfornyelsen (LK20) framstår mellom­lederne som sentrale aktører i ledelse av lærende fellesskap.


    Kapittel 9 Gruppecoaching – individutvikling i gruppe


    I løpet av de siste årene har det vært en økende interesse for begrepet gruppecoaching. Marit Aas gir i dette kapittelet en kort oversikt over hva vi vet om hvordan coaching kan bidra til profesjonsutvikling av skoleledere. Dernest presenteres gruppecoachingmodellen som er utviklet og anvendes i den nasjonale rektorutdanning. Videre presenteres en kunnskapsoversikt over 13 studier som til nå er gjort knyttet til utprøving og utvikling av modellen og dens potensial for profesjonsutvikling.


    Kapittel 10 Verdsettende ledelse


    I dette kapittelet skriver Siw Skrøvset at skolen trenger ledere og lærere som både verdsetter og er i stand til å utøve ledelse som løfter menneskene i organisasjonen, det være seg elever, medarbeidere eller andre. Forfatteren hevder at verdsettingens betydning i ledelse de siste årene er blitt stadig mer påaktet, særlig fordi verdsettende ord og handlinger kan bringe store og gode resultater.


    Kapittel 11 Trivsel og stress i rektorrollen


    Cecilie Skaalvik viser i dette kapittelet hvordan rektorenes opplevelse av arbeidet – mestring, trivsel, engasjement, stress og utbrenthet – har betydning for hvordan de utøver rektorrollen. Med utgangspunkt i at forskere er enige om at rektorrollen oppleves som både stimulerende og stressende, undersøker forfatteren hva som skaper stress hos norske skoleledere, hvorfor og hva som kan gjøres for å redusere stress og øke jobbressursene.


    Kapittel 12 Skoleledere som kulturelle arkitekter og omdømmebyggere


    I dette kapittelet diskuterer Tor Hillestad skolelederes roller som kultur- og omdømmebyggere. Som en introduksjon presenteres først symbolperspektivet på ledelse og de mest sentrale konseptuelle byggesteinene det er fundert på. Videre diskuteres hvilke kulturelle utfordringer skoler kan stå overfor ved gjennomføring av endringer som medfører at kulturen må utvikles.


    Kapittel 13 Rektor som teameier: Kapasitetsbygging gjennom teamarbeid


    Tematikken i kapittelet er hvordan team kan inngå i arbeid med å redesigne og utvikle skolens organisasjon. Kjell B. Hjertø peker på at team som arbeidsform er en viktig organisasjonsmessig ordning som kan understøtte rektors arbeid med kapasitetsbygging og kvalitetsutvikling.


    Kapittel 14 Forpliktende HR i skolen: Hvordan skoleledere kan utvikle læreres prestasjoner og indre motivasjon gjennom evidensbasert HR


    I dette kapittelet belyser Ide Kathrine Birkeland, Anders Dysvik og Bård Kuvaas hvordan skoleledere kan jobbe med HR-praksiser på en måte som kan styrke lærernes motivasjon, holdninger og atferd for å oppnå bedre skoleresultater. Flere studier viser at god HR-praksis, omtalt som forpliktelsesbasert HR, kan bidra til å opprettholde eller øke med­arbeidernes, altså lærernes, opplevelse av autonomi, indre motivasjon, organisasjonsforpliktelse og engasjement.


    Kapittel 15 Hva skoleledere bør vite om mellommenneskelige konflikter i skolen


    I kapittelet viser Kjell B. Hjertø hva som kan skje når en skoleleder blir involvert i konfliktrelasjoner, som til skolesjef, underordnede ledere, lærere, andre ansatte, tillitsvalgte og deres organisasjoner, elever og foreldre. Hver konfliktrelasjon vil ha generelle elementer av konfliktforståelse og konflikthåndtering som drøftes opp mot det komplekse bildet som møter skoleleder, ikke minst gjennom økende eksternt forventningspress.


    Kapittel 16 Strategisk ledelse aktivert fra skoleeier


    Jan Merok Paulsen retter i dette kapittelet søkelyset på møteplassene mellom skolesjef og rektorer og skoleledere, og hvordan prosessene i disse møteplassene gir læring for skolelederne som forsterker deres jobb som pedagogiske ledere. Kapittelet tematiserer videre hvordan skoleledere og lærere kan utvikle og dele kritisk kunnskap i et skoleeiersystem gjennom læring i nettverk og felles metodikk for databruk og utprøving.


    Kapittel 17 Fremtidens skoler ledes nå


    Dersom skoler skal lykkes i å forberede elevene på store samfunns­messige endringer, må skolens kvalitetsarbeid drives i regi av systemiske og sterkt lærende organisasjoner. Det impliserer en ledelse som er mer distribuert, samhandlende og innovativ. I det avsluttende kapittelet viser bokens redaktører, Marit Aas og Jan Merok Paulsen, hvordan forfatterne av kapitlene i denne boken gir verdifulle bidrag til forståelsen av hvordan skoleeiere, rektorer, øvrige skoleledere og lærere kan realisere samfunnsoppdraget gjennom ledelse av innovasjoner og pedagogisk forbedringsarbeid.


    
      
        1 https://www.oslomet.no/om/nyheter/skoleutvikling-krever-samhandling

    Kapittel 1


    Å lede i fremtidens skole


    Jan Merok Paulsen og Marit Aas, OsloMet Storbyuniversitetet


    Fra det internasjonale forskningsfeltet har vi relativt mye kunnskap om hvilke utfordringer skoleledere står i, hvordan de opplever sin egen lederrolle, og i det siste tiåret også en strøm av effektstudier som belyser hvilke ledelsespraksiser som er knyttet til kapasitetsbygging i det profesjonelle lærings­miljøet i skolen samt forutsetninger for bedre læring for elevene (se for eksempel Louis, Leithwood, Wahlstrom & Anderson, 2010; Louis & Robinson, 2012). Likevel, for å transformere disse innsiktene til en heterogen norsk skolekontekst kreves inngående kunnskap om hva som er det særegne ved den norske og nordiske skoleinstitusjonen «på mottakersiden» (Imsen, Blossing & Moos, 2016; Louis, 2015; Røvik, Eilertsen & Furu, 2014). Dette argumentet blir underbygd av Eirik J. Irgens i hans kapittel i den foreliggende boken. Irgens belyser blant annet ved hjelp av teori om nasjonale kulturer hvordan et langvarig og systematisk samarbeid mellom partene i det nordiske arbeidslivet har institusjonalisert en samarbeidsmodell kjennetegnet av demokrati, en egalitær, kollektivistisk kultur og en sterk tradisjon karakterisert av medvirkning, medbestemmelse og samarbeid med fagorganisasjonene. Disse verdiene utgjør et normativt og ideologisk fundament i den norske skoleinstitusjonen og følge­lig rammebetingelser for utøvelse av rektors ledelse i praksis.


    Hva betyr lederskap i skolen?


    Philip Selznick konkluderte allerede i 1957 med at ledelse i organisa­sjoner og institusjoner omfatter en stor variete av aktiviteter som blir gjennomført av ledere for å møte behov i ulike sosiale situasjoner (Selznick, 1957). Men det betyr ikke at «lederskapets natur varierer med hver og en av disse situasjonene» (Selznick, 1957, s. 23). Dersom det var tilfellet, ville det ikke være noe distinkt som definerte ledelse. Det innebærer at ledelse og ledelsesprosesser omfatter flere generiske aktiviteter som vil være gjennomgående på tvers av organisasjonstyper og på tvers av ulik organisasjonskontekst. Men disse generiske aktivitetene må tilpasses den aktuelle kontekst som lederen og dennes organisasjon står i. Videre konvergerer de fleste tilnærminger til ledelse om at det dreier seg om innflytelse; en innflytelsesprosess med formål å «påvirke en organisert gruppe i retning av å nå felles mål» (Northouse, 2012, s. 3). Det avgjørende kriteriet er følgelig påvirkning eller innflytelse, og denne sosiale innflytelsen er videre gjensidig, gjerne beskrevet som «interaksjonsinnflytelse» (Spillane & Zuberi, 2009). Ledere påvirker sine medarbeidere, og de blir også påvirket av de samme medarbeiderne; i en-til-en-relasjoner, i møter og i faste samarbeidende grupper. Det neste utgangspunktet vårt er at en vesentlig del av skolelederens arbeid er situert i gruppeprosesser: «Ledelse handler om å øve innflytelse på grupper av enkeltmennesker som har et felles formål. Dette kan være en liten arbeidsgruppe, et gruppefellesskap eller en større gruppe som omfatter hele organisasjonen» (Northouse, 2012, s. 3). Gruppeperspektivet innebærer følgelig også at relasjonelle ferdigheter, sosiale ferdigheter og analytisk kunnskap i å analysere gruppedynamikk inngår i kompetanseområder og personlige ressurser som er viktige for å kunne utøve ledelse i skolen (Leithwood, Harris & Hopkins, 2020). Det siste perspektivet til en forsøksvis avklaring av ledelse i skolen må nødvendigvis legge til grunn at skolens organisasjon ikke er et frittstående autonomt system, men at skolens organisasjon utgjør byggeklossen i samfunnsinstitusjonen skole. Dette særtrekket, som gjerne tas for gitt av profesjonsutøvere i skolen, men som er tidvis dårlig forstått blant utenforstående, innebærer at skolens kontekst for ledelse er «infisert av verdier» og situert i en historisk, kulturell og politisk kontekst som er særegen (Selznick, 1957), noe som gjør oppdraget med å lede i skolen svært komplekst. Rudi Kirkhaug uttrykker denne særegenheten, med basis i en empirisk undersøkelse besvart av 850 norske skoleledere i 2021, på denne måten:


    Skoleledere bærer derfor på en unik normativ og faglig byrde, ulikt mange andre ledere i samfunnet. Dette betyr også at vi kan hevde at skolelederskap er en av de viktigste, men også vanskeligste lederfunksjonene i samfunnet. Internasjonal forskning viser da også at lederskap har signifikant innvirkning på skolenes effektivitet målt gjennom mange faktorer, for eksempel læringsmiljø for både lærere og elever (Daniëls, Hondeghem & Dochy, 2019). Problemet og paradokset er at skolelederskap ikke har hatt den samme oppmerksomheten og statusen som lederskap i andre organisasjoner.


    Kirkhaug, 2021, s. 4


    I Kirkhaugs undersøkelse fra 2021 uttrykker skolelederne i utvalget – rektorer, assisterende rektorer og mellomledere – at de opplever støtte og anerkjennelse for jobben de gjør, internt i skoleinstitusjonen, men at de i samfunnet ellers, lokalt som sentralt, ikke har en status og anerkjennelse som korresponderer med viktigheten av jobben som skoleleder, og heller ikke som reflekterer hvor krevende jobben er. Kirkhaugs poeng er at den «unike normative og faglige byrden» formes av at skolen, i tillegg til å være samfunnets viktigste dannelsesinstitusjon for barn og unge, også forventes å gi samfunnet den faglige kvaliteten som et kunnskapssamfunn er avhengig av. Skolen må leve som den lærer, som innebærer at tre hovedfunksjoner for skoleledelse blir sentrale:


    ■ Å være normdannere, kulturpåvirkere og «ledestjerner» innad i skolen for lærerne, som er ledere for elevene,


    ■ Å være skolens representanter og ambassadører utad, fordi både skolene de leder, og de selv er normdannere i samfunnet,


    ■ Å sørge for at den faglige kvaliteten holder det høye nivået som samfunnet er avhengig av (Kirkhaug, 2021).


    Skolens kjernevirksomhet utspilles dermed på to plan – et sosial­psykologisk og et faglig – og kjerneaktivitetene utspilles i organisasjoner som i liten grad kan ledes og styres etter konvensjonelle hierarkiske mekanismer.


    Utfordringer for fremtidens skoleledere


    I løpet av de siste tiårene har skoleledere opplevd desentralisering av ansvar og oppgaver sammenholdt med en økt vektlegging av rektors resultatansvar2 knyttet til elevenes læringsresultater. Som endrings­agenter er følgelig rektorer i dag selektert for å lede utvikling, bygge organisasjoner og implementere teknologi, mens de samtidig skal øke skolens effektivitet og forbedre elevresultater (Hallinger, 2003; Hargreaves & Goodson, 2006). Dette innebærer at dagens skoleledere må forholde seg til en økt kompleksitet definert av skiftende politiske og offentlige forventninger og krav, og en uttalt konkurranse og ansvarliggjøring. Parallelt med denne utviklingstrenden har det internasjonalt skjedd et paradigmeskifte når det gjelder synet på skoleledelse. På 1980- og 1990-tallet ble det i Vesten en nesten universell enighet om en lokal skolebasert tilnærming til ledelse (Dempster, Lovett & Fluckiger, 2011) med en implisitt utfordring av det individrettede «heroiske» lederparadigmet (Yukl, 1999) til fordel for et distribuert ledelsesperspektiv (Harris, 2006; Spillane, Halverson & Diamond, 2004). Paradigmeskiftet fra den heroiske leder til distribuert ledelsespraksis gjenspeiles også i den norske ledelsesdiskursen slik den fremkommer i stortingsmeldinger på 2000-tallet (Abrahamsen & Aas, 2016), en spenning mellom den tradisjonelle norske rektorrollen, karakterisert som svak og føyelig, og en mer kraftfull internasjonal rolle knyttet til diskusjonen om effektivitet (Hallinger, 2003). Én fremtredende ledelsespraksis i dette perspektivet beskrives som «tilrettelegging». Tilretteleggingsrollen innebærer at rektor må lytte til og ta hensyn til læreres profesjonalisme og meninger gjennom demokratiske beslutningsprosesser. Fra et distribuert perspektiv forstås ledelse som noe som blir skapt i interaksjon mellom de ulike aktørene i og utenfor skolen (lærere, ledere, elever, foreldre, skolemyndigheter osv.) og situasjonen. I en slik forståelsesramme kan man ikke bare identifisere hvem som leder lærerne, men også hvordan ansvaret for arbeidet er fordelt blant team av ledere (Aas, 2013). Denne ledelsesforståelsen, et involverende lederskap i samspill, er tilsvarende representert i skoleledelseskulturer også i andre nordiske land (Paulsen, Hjertø & Thiveräinen, 2016).


    En historisk analyse av forskningsfeltet skoleledelse for perioden 1960–2017 peker på at det har vært en økende interesse for ledelse av skoleutvikling (leading school change and improvement), særlig de siste fire tiårene (Kovačević & Hallinger, 2019). Det kan skyldes at en økende oppmerksomhet om reformer i USA og Storbritannia gjennom 1980-tallet spredde seg til andre deler av verden og satte søkelys på forskning som kunne bidra med relevant innsikt og implikasjoner for reform-orientert politikk og praksis (Fullan, 2014). Denne forskningen tar utgangspunkt i at ledelse er et av elementene i en sosialt konstruert organisasjonsprosess som er skapt gjennom interaksjon av personlig og kontekstuell innflytelse. Ledelseseffekter på skoleutvikling er i hovedsak indirekte, påvirket av ulike skolevariabler. Fra 2010 har det vært en økning i forskning fra land utenom «The Big Four» (USA, Storbritannia, Canada og Australia). Den geografiske utbredelsen har aktualisert hvordan kontekster virker inn på ledelse av skoleutvikling, og at utford­ringen for fremtidens skoleledere vil være påvirket av både globale, nasjonale og lokale utviklingstrender, men også hvordan skoleledere håndterer samhandlingen med sine ledere og lærere.


    Distribuering av ledelse


    Begrepet distribuert ledelse har sin opprinnelse i ideen om at de særegne egenskapene ved skolens organisasjon, med all den kompleksiteten som undervisning og elevenes læring er situert i, håndteres best ved at rektorer involverer både andre formelle ledere og såkalte ikke-ledere eller uformelle ledere i pedagogiske og strategiske beslutnings­prosesser på den enkelte skole (Woods & Woods, 2013). Dette blir ofte benevnt «leder-pluss-argumentet» (Spillane, 2006). I denne forstå­elsen av skole­ledelse er rektor ansvarlig for å gi lærerstaben anledning til å delta i beslutningsprosesser, der en arbeider med lærerne som partnere og på den måten bygger ledelseskapasitet ut over de som innehar formelle roller (Sarafidou & Chatziioannidis, 2013). Dette argumentet er ikke minst viktig overfor gruppen av nye rolleinnehavere i skolen, teamledere, ressurslærere, koordinatorer, kontaktlærere og andre som påtar seg tilleggsfunksjoner for skolen ut over egne undervisnings- og støtteoppgaver (se Helstad & Mausethagen, 2019). En rekke studier har tematisert det viktige samspillet mellom formell og uformell skoleledelse (se Marks & Printy, 2003; Paulsen, Hjertø & Thiveräinen, 2016) gjennom å belyse hvordan rektor på den ene siden involverer lærerne i pedagogiske lederoppgaver (planlegging, undervisning og vurdering) og, på den andre siden, også leder skolen i kraft av sin posisjonsmakt. Helen Marks og Susan M. Printy (2003) brukte termen delt ledelse om dette samspillet av tydelig ledelse utøvd av rektor, i kombinasjon med et involverende og delt pedagogisk lederskap, der lærerne ble trukket inn i beslutninger om kjernevirksomheten: «Delt pedagogisk ledelse betyr aktivt samarbeid mellom rektor og lærerne om læreplan, undervisning og vurdering. I denne modellen søker rektor aktivt etter lærernes ideer, innsikt og ekspertise på disse områdene og anvender denne kunnskapen i beslutninger om skoleforbedring» (Marks & Printy, 2003, s. 371).


    Men til tross for den «varme» kollegiale retorikken som begrepet distribuert ledelse er omsluttet av, påpeker Leithwood og kolleger at distribuering og involvering av lærerne i ledelsesaktiviteter ikke er en måte å redusere arbeidsmengden for rektorene: «Distribuert ledelse øker kravene til å koordinere dem som utøver ledelsesfunksjoner, til å utvikle andre menneskers kapasitet til å mestre disse oppgavene og til å gi konstruktiv tilbakemelding på deres anstrengelser» (Leithwood et al., 2006, s. 40). Det er også et funn i oversiktsstudier at hva som er den mest effektive måten å distribuere ledelse, eller mobilisere ledelses­kapasitet på, varierer fra skole til skole ettersom skolens kontekst varie­rer (Leithwood et al., 2020; Silins, Mulford & Zarins, 2002). Denne forskningen peker eksempelvis på at kvaliteten i måten ledergruppene fungerer på, samt tilsvarende graden av læringskapasitet som evner å utvikle i team og arbeidsgrupper, har stor betydning for om en slik strategi gir optimal verdi for skolens samlede ledelse.


    Robinson et al. (2008) peker på to hovedperspektiver i forskningen om distribuert ledelse; oppgavefordeling og mulighetene for å påvirke beslutningsprosesser. Det første er praktisk, og det andre er knyttet til makt og innflytelse, slik det også eksemplifiseres i en norsk studie som har undersøkt hvordan nye lederstrukturer med et tydeligere mellomledernivå påvirker rektorrollen og rektorers ledelsespraksis (Abrahamsen, Aas & Hellekjær, 2015). Rektorene rapporterer at de opplever at omorganisering av ledergruppen med omfordeling av lederoppgaver og vektlegging av pedagogisk ledelse har gitt dem mer og bedre informasjon og oversikt. Måten rektorene bruker denne informasjonen og oversikten på i ledergruppene, er avhengig av hvordan de velger å omfordele makt og ledelsespraksis. Når rektorene går fra å være «solo»-ledere til delt ledelse, åpnes det opp for nye fortolkninger av hvordan ledelse kan ut­øves i praksis. Studien identifiserer to ulike tilnærminger til utøvelse av rektor­rollen i lederteam – én tilnærming der rektorer retter søkelyset mot utveksling av informasjon i lederteamet, og én tilnærming der rektorer ikke bare vektlegger informasjonsutveksling og å oppnå oversikt som legitime utøvere av rektorrollen, men også setter i gang diskusjoner om kvalitetsforbedringer. I en analyse av norske stortingsmeldinger i perioden 2003–2011 synliggjøres hvordan diskursen om skoleledelse beveger seg fra den nasjonale «ettergivende rektoren», via det som internasjonalt betegnes som en «tydelig rektor», til en mer konsensusorientert, distribuert lederrolle for rektorer der begrepet «tilrettelegging» anvendes for å operasjonalisere rollen (Abrahamsen & Aas, 2016). Diskursen illustrerer hvordan en praktisk distribuert tilnærming til ledelse mot «tilretteleggende ledelse» medfører utfordringer i lys av at rektorer fortsatt etter New Public Management stilles til ansvar på toppen av hierarkiet.


    Innovativ og samarbeidsorientert skoleledelse


    Når vi skal forsøke å se fremover og prøve å forestille oss hvordan morgendagens skole vil være, så er det verdt å merke seg at OECD ved inngangen til et nytt årtusen startet en omfattende internasjonal debatt om hva som vil være viktige kompetanser for barn, unge og voksne i fremtiden (OECD, 2005). Under begrepet «21st Century Skills» ble kompetanse­begrepet utvidet for å kunne møte et mer innovativt læringsmiljø (OECD, 2013a). Debatten om hva slags skoleledelse som vil være viktig i fremtidens skole, er tematisert av OECD gjennom prosjektet Improving School Leadership (OECD, 2008), og senere fulgt opp gjennom rapporten Leadership for 21st Century Learning (OECD, 2013b). Innenfor en norsk kontekst følges OECDs kompetanseområder og prinsipper for innovativ læring opp i NOU 2015:8 Fremtidens skole og Meld. St. 28 Fag – Fordypning – Forståelse – En fornyelse av Kunnskapsløftet (Kunnskapsdepartementet, 2016). Her signaliseres behovet for en skole og en skoleledelse som er mer nysgjerrig, nyskapende og samarbeids­orientert. Dette samsvarer med nasjonal og internasjonal forskning som er bekymret for at dagens skole ikke kan klare å forberede barn og unge for en kompleks fremtid vi ennå ikke vet hvordan ser ut (Meyer & Benavot, 2013). Spillane (2013) hevder at det å være nyskapende og innovativ forutsetter et lederskap som angir retning og tar ansvar for å sette læring i sentrum og beholde det der. Betydningen av det han definerer som en «pedagogiske kjerne» i skolelederskap, understøttes av Darling-Hammond, LaPointe, Meyerson og Orr (2007) og Robinson (2010).


    Med det som utgangspunkt kan vi anta at det antakelig ikke er tilstrekkelig om skolen blir mer effektiv. Skoleledere må ha en bredere tilnærming til sitt skolelederskap enn oppfølging av elevenes resultater på tester og kartlegginger. En bred forståelse av hva som vil være viktige kompetanser for barn og unge i fremtiden, vil kreve at skoler utvikler lærende profesjonsfellesskap som jevnlig evaluerer og utvikler sine undervisnings- og læringsformer. Det innebærer at skoleledere må lede et kvalitetsarbeid sentrert rundt profesjonsutviklingen ved den enkelte skole gjennom profesjonelle dialoger bygd på både kvantitativt og kvalitativt analysearbeid (Stoll & Louis, 2007; Aas & Vennebo, 2021). Et fellestrekk i forskningslitteraturen om skoleledelse er at utvikling av skoler krever stor grad av samhandling ledere imellom og mellom ledere og lærere. For å få til endring i skolen må skoleledere ha oppmerksomhet mot kompetanseutvikling og kollektive læringsprosesser blant de ansatte. Videre er utviklingen av refleksiv kompetanse sentralt for å kunne lede den kollektive utforskningen som skal skje i det profesjonelle lærings­fellesskapet. Den refleksive kompetansen skal bidra til å granske og kritisere for å konstruere ny kunnskap. I utvikling av lederrollen og lederpraksisen skal refleksive metoder bidra til å gi økt innsikt i egen lederrolle og utvikling av en lederidentitet (se kapittel 3 Ledelse av skoleutvikling).


    Kjernekompetanser i skoleledelse


    Den generelle ledelsesforskningen har over lang tid konkludert med at det er visse kjernekompetanser som er avgjørende i ledelse: ferdig­heter i problemløsning, sosiale ferdigheter, dømmekraft og faglig kunnskap (Mumford, Zaccaro, Harding, Jacobs & Fleishman, 2000). Evne til å utvikle løsninger spiller en særskilt viktig rolle i den første ferdigheten, problemløsning, mens den andre ferdigheten blant annet omfatter evne til å innta andre perspektiver: empati og forståelse av andres holdninger til jobbrelaterte problemer eller løsninger (Mumford et al., 2000). Teoretisk eller konseptuell kunnskap er uløselig knyttet til å kunne anvende egne ferdigheter i organisasjonens problemløsning.


    Siden millenniumskiftet er det blitt publisert anerkjente oversiktsstudier som belyser hva som kjennetegner god skoleledelse – i betydningen skoleledelse som predikerer elevenes akademiske testresultater, engasjement og identifikasjon med skolen (se Leithwood, 2012). De fleste av studiene har hatt rektors ledelse som primære studieobjekt, men det finnes også tilsvarende oversiktsstudier som belyser mellom­ledelse fra avdelingsnivået (se Leithwood, 2016; Lillejord & Børte, 2018; Printy, 2008). Det interessante er at disse strømmene av skole­ledelsesforskning konvergerer gjennom noen distinkte kjernekompetanser, synlig i effektiv eller god skoleledelse, som er gjennomgående på tvers av ulike utdanningssystemer. Videre er disse kjernekompetansene avgjørende for god skoleledelse både fra rektors posisjon med ansvar for hele skolen og for mellomledere i rollen som avdelingsledere. De fire kjernekompetansene med korte beskrivelser er vist i tabell 1.1 nedenfor.


    Tabell 1.1 Kjernekompetanser i effektiv skoleledelse (tilpasset fra Leithwood et al., 2020)


    
      
        

        
      

      
        
          	
            Kjernekompetanse

          

          	
            Spesifikke ledelsespraksiser

          
        


        
          	
            K1: Sette skolens retning

          

          	
            • Bygge en delt visjon


            • Identifisere og få delt oppslutning for spesifikke kortsiktige mål


            • Skape forventninger om høye prestasjoner


            • Kommunisere visjoner og mål

          
        


        
          	
            K2: Bygge relasjoner og utvikle mennesker

          

          	
            • Stimulere vekst i lærerstabens profesjonelle kapasitet


            • Tilby støtte og ta hensyn til enkeltmennesker i staben


            • Modellering av skolens verdier og foretrukne praksiser


            • Bygge nettverk av tillit til og mellom staben, elevene og foresatte


            • Etablere produktive samarbeidsrelasjoner med lærernes fagforeninger

          
        


        
          	
            K3: Utvikle organisasjonen slik at den støtter foretrukne praksiser

          

          	
            • Bygge samarbeidskulturer og distribuere ledelse


            • Strukturere skolens organisasjon for å fasilitere samarbeid


            • Bygge produktive relasjoner til familier og lokalsamfunn


            • Bygge nettverk mellom skolen og kunnskapsmiljøer i omgivelsene


            • Allokere ressursene slik at de støtter arbeidet med skolens visjoner og mål

          
        


        
          	
            K4: Kontinuerlig forbedre skolens undervisningsprogram

          

          	
            • Bemanning av undervisningsprogrammet


            • Følge opp elevenes progresjon i læring


            • Følge opp progresjon i skoleutvikling


            • Skjerme staben fra forstyrrelser i deres pedagogiske arbeid

          
        

      
    


    Kontekstsensitive prosesser


    Som Leithwood og kolleger (2020) påpeker i sin oversiktsstudie, er det ikke de enkelte praksisene i seg selv som skaper virksom skoleledelse, det er snarere den måten kompetente skoleledere tilpasser praksis­repertoarene til den kontekst de opererer i: «The ways in which leaders apply these basic leadership practices – not the practices themselves – demonstrate responsiveness to, rather than dictation by, the context in which they work» (Leithwood et al., 2020, s. 5). De beste skolelederne evner med andre ord å tilpasse sine generelle kjernekompetanser på en sensitiv måte til skiftende og varierende kontekstforhold i ulike skoler og skoledistrikter. Kontekst i denne sammenheng beskriver for eksempel elevenes sosioøkonomiske bakgrunn, skolens historie og kultur, skolens teknologiske infrastruktur og politiske krav og forventninger fra lokalsamfunnet. Dette trekket understrekes også av Tian Sørhaug i en generell fremstilling av ledelsesprosesser: Enten disse prosessene utspilles i forholdet mellom leder og enkeltmedarbeider eller internt i en gruppe, så er det et kjennetegn «at de er komplekse, interaktive og oftest særdeles åpne og følsomme for kontekst» (Sørhaug, 2004, s. 173).


    Dette betyr ikke at skolelederne skifter fundamental orientering etter kontekst. Det betyr snarere at de gjennomfører sensitive tilpasninger basert på sine egne analyser og sin egen intuisjon. Især er det utslagsgivende for om prosessene er vellykkede at skoleledere kan tilpasse sine handlingsrepertoar til hvor skolene befinner seg i en utvik­lingssyklus. Poenget er at ulike utviklingsstadier krever ulike strategiske tilpasninger fra skolens ledelse (se Ballangrud & Paulsen, 2018). Denne forståelsen blir belyst av Hilde Forfang i en sammenlignende kvantitativ studie av kjernepraksiser i skoleledelse slik de er anvendt av ledere i små rurale skoler i små norske kommuner (Forfang, 2020). Sammenligningen gjennomføres mellom to underutvalg som er kjenne­tegnet av at de respektivt er høyt presterende og lavt presterende på elevenes resultater. Studiens funn viser at i denne småskalakonteksten er det især to kjernekompetanser i ledelse som er sterkere korrelert med prestasjonsprofilene: pedagogisk fasilitering og observasjon og veiledning (Forfang & Paulsen, 2021). Den første kjernepraksisen, pedagogisk fasilitering, omfatter å støtte lærerne gjennom å utvikle mål for undervisning, opprettholde et godt arbeidsmiljø, og å fasilitere samarbeidslæring og undervisningsstrategier. Observasjon og veiledning utspilles i praksis gjennom klasseromsobservasjoner og oppfølgende veiledning. Disse to kjernepraksisene var igjen sterkt relatert til lærernes forpliktelse og selvtillit knyttet til skoleutvikling og samarbeidslæring (Forfang & Paulsen, 2021). De ovenfor nevnte studiene understreker det kontekstspesifikke ved generelle kjernekompetanser i ledelse, der det er utslagsgivende i hvilken grad lederne evner å tilpasse generiske prinsipper til den kontekst deres lederjobb er situert i.


    Ledelsesdilemmaer i løst koblede systemer


    En rekke utdanningsforskere og organisasjonsforskere har siden 1970-tallet i teoretisk forstand beskrevet skolens organisasjonslogikk som et løst koblet system. Dette mønsteret innebærer at den operative kjernen i utdanningsorganisasjoner kun er løst koblet til skolens formelle ledelsesstruktur. Løst koblede systemer kjennetegnes generelt av at komponentene i systemene påvirker hverandre diskontinuerlig og tilfeldig i stedet for kontinuerlig og forutsigbart (Weick, 2001). Videre kjennetegnes de av at tilsiktet påvirkning utenfra, eksempelvis gjennom eksterne utdanningsreformer, i mange tilfeller kan neglisjeres, eksempelvis ved at lærerne kun iverksetter pålegg og nye planer rent symbolsk. Årsaken til dette klassiske mønsteret av organisasjonsatferd ligger delvis i at lærerens arbeid preget av høy, substantiv kompleksitet ved at et stort antall ferdigheter må aktiveres i daglig undervisning (Rowan, 1994), samt at antall aktive relasjoner mellom elever og mellom lærer og elever i klasserommet er svært høyt. Det er i tillegg mange såkalte tause dimensjoner i lærerens ekspertise, slik den anvendes i det komplekse sosiale systemet som et klasserom er. Det innebærer at noe av den ekspertisen som utspilles og anvendes, er vanskelig å artikulere for innehaveren (Poliany, 1983), og hvordan dele disse formene for «taus ekspertise» har vært et viktig tema i ledelse av kunnskapsorganisasjoner de siste tiårene (Nonaka & Takeuchi, 2019; Tsoukas, 2011).


    Henry Mintzberg påpekte i tillegg at fordelingen av kritisk kompetanse og reell makt i utdanningsorganisasjoner er asymmetrisk i den forstand at de viktigste beslutningene blir tatt av profesjonsutøverne i bunnen av myndighetshierarkiet (Mintzberg, 1980). På den måten fremstår skoler som «merkelige» organisasjoner i et endrings- og utvik­lingsperspektiv. Disse trekkene gjør at skoler må ledes på en annen måte enn organisasjonstyper der arbeidet i større grad kan styres gjennom relativt klare mål og forutsigbare prosedyrer, der arbeidsprestasjoner kan måles mot forhåndsdefinerte og klare standarder, og der resultater fremkommer i et mer entydig årsak–virkning-forhold (Meyer, 2002). Paradokset er imidlertid at mange styringsreformer som har vært lansert siden 1980-tallet, snarere baserer seg på resultatovervåkende målstyring og ekstern kontroll (Rowan, 1990) ut fra en forestilling om at skole­ledere kan utøve lederskap gjennom «overvåkning av arbeidsprestasjoner, korrigere avvik fra standarder, spesifisere jobbinnhold, designe rutiner for å løse problemer og gi ordrer som følges» (Weick, 1982, s. 673). En slik tilnærming til skoleledelse fremstår som relativt illusorisk, gitt det vi vet om både nasjonale kulturer og organisasjonskultur i skolen. Tilsvarende illusorisk blir en slik reformstrategi også sett på bakgrunn av det vi vet om hvordan skoler utvikles gjennom samarbeidskulturer og profesjonskompetanse basert på tillit mellom ledere og lærere (Rowan & Miller, 2007).


    Løst koblede systemer byr på flere ledelsesdilemmaer som må håndteres på en annen måte enn i hierarkisk målstyrte systemer (Weick, 1982). Det første dilemmaet dreier seg om ekstern legitimitet og håndtering av elevens rettslige status. Hensynet til elevens interesser krever en åpen organisasjon, som responderer aktivt ved normbrudd som har negative konsekvenser for elevens fysiske og psykiske miljø. Dette forsterkes ved en entydig økt rettsliggjøring av utdannings­sektoren ved at lov, forskrifter og sentrale pålegg i økende grad definerer juridiske standarder for opplæringen (Andenæs & Møller, 2016). Fra å være et generelt velferdstilbud er opplæring i økende grad blitt en juridisk rettighet for elevene, og konsekvensen er blant annet at rettighetsoppfyllelse er koblet sterkere til det statlige kontrollregimet, noe som i økende grad kan bringe skoleeiere og rektorer inn for rettsapparatet. Det fremstår således som åpenbart at skolens ledelse må være påkoblet den pedagogiske praksis som en er ansvarlig for, og det vil neppe fungere hensiktsmessig å lede skolen gjennom en «ikke-innblandingspakt» med lærerne (Berg, 1991, 1995). Det rettslige dilemmaet korresponderer også med aksjonsdilemmaer for skoleledere når skolens kartleggingsresultater over tid viser at elevene ikke får den opplæringskvalitet de har krav på. Da aktiveres en handlingsplikt for rektor som er lite hensiktsmessig å bypass’e (Eriksen, 2012).


    Det andre dilemmaet er knyttet til skolen som en lærende og kunnskapsbasert organisasjon. Innovative kunnskapsbedrifter er systematisk kjennetegnet av en sterk evne til å identifisere ny, relevant ekstern kunnskap i omgivelsene, assimilere den inn i egen organisasjon, og ikke minst avgjørende – å dele den internt med formål om å tilpasse ny viten til eksisterende praksis (Cohen & Levinthal, 1990; Paulsen & Hjertø, 2014). Løst koblede systemer er problematiske med hensyn til deling av kunnskap, ganske enkelt fordi det er vanskelig å spre «god praksis» i et system der medarbeidere arbeider «i isolat».


    Kort oppsummert kan en si at rektorer utøver ledelse i en kompleks organisasjonstype karakterisert av tradisjonelt løse koblinger mellom den administrative korpus og kjernevirksomheten som formes av lærernes arbeid (Weick, 1976). I lys av forventningene om å lede utvikling av skolen som organisasjon framstår det å tette de løse koblingene mellom nivåene i utdanningssystemet og mellom avdelinger i skolen som en utfordring. Ifølge Weick kan dette skje ved å etablere arenaer for kollektiv meningsskaping. I praksis innebærer det å skape felles forståelse for undervisningsoppdraget og skape oppslutning om de løsninger som må til for å løse oppdraget. Utfordringen som følger av denne lederoppgaven, er at det underkommuniseres hvor krevende det er å skape felles forståelse om oppdrag og løsningsmuligheter (se kapittel 3 om ledelse av skoleutvikling).


    Ledelse utspilles i spennet mellom makt og tillit


    I og med at teoretiske tilnærminger til ledelse konvergerer om å øve innflytelse, er det ikke overraskende at ledelse også er situert i makt­forhold. Det ligger i at makt og innflytelse nærmest er «tvillingbegreper» (Vecchio, 2009). Tian Sørhaug argumenterer dermed for at ledelse er situert i et samspill mellom maktforhold, formelle og uformelle regler og verdier blant de tilsatte: «Forenklet og generelt kan vi si at ledelse bestandig foregår i et samspill mellom makt, regler og verdier. Uansett hvordan vi definerer ledelse, kan vi i våre konkrete analyser ikke forholde oss til en av disse dimensjonene uten å forholde oss til de to andre» (Sørhaug, 2004, s. 181). Dette understreker at lederes mulighetsrom for å bygge tillit foregår innenfor grensene av maktforhold, verdier og regelstyring. Det innebærer også at det er et symbiotisk forhold mellom makt og tillit. Disse innledende poengene overses svært ofte i den dominerende tillitsretorikk som preger dagens debatt om skoleledelse. Det ligger videre implisitt at tillit er basert på en forventning om fremtidig atferd eller utkomme: «Tillitsforhold er alltid paradoksale. De forutsetter seg selv fordi de består i gjensidige forventninger til noe som ennå ikke er realisert, og som derfor bare har sin eksistens i kraft av disse forventningene» (Sørhaug, 1996, s. 23). Makt og tillit er størrelser som både truer og forutsetter hverandre, og det er ifølge Sørhaug (1996) avgjørende for ledere å inneha en troverdig mulighet til maktbruk, ved å synliggjøre at lederen er i stand til å bruke maktmidler om nødvendig. På det viset får også makten et «symbolsk ansikt» i organisasjoner. Resonnementet innebærer at det er illusorisk å tenke seg en skole eller et skoleeiersystem som utelukkende er basert på tillit. En oversiktsstudie av sentral og lokal styring av skolene konkluderte med at det var en gjennomgående sameksistens av både makt (gjennom ekstern kontroll) og profesjonell tillit i måten kommunene styrte skolene på (Paulsen & Høyer, 2016).


    Et annet aspekt som illustrerer spenningen mellom makt og tillit, er knyttet til det å ta etiske beslutninger. Branson (2010) beskriver hvordan skoleledere som skal ta beslutninger som skal tjene barn og unges beste, bør betrakte problemer fra en rekke ulike etiske dimensjoner Disse er:


    ■ Juridisk perspektiv innebærer å stille spørsmål som: Hvilke lover, rettigheter eller politikk styrer innenfor dette området?


    ■ Kritisk perspektiv innebærer å stille spørsmål som: Hvem drar nytte av disse lovene, reglene eller retningslinjene? Hvem har makt?


    ■ Omsorgsetisk perspektiv innebærer å stille spørsmål som: Hvem vil dra nytte av det jeg bestemmer? Hvem vil bli såret av mine handlinger?


    ■ Profesjonsetisk perspektiv innebærer å stille spørsmål som: Hva er til beste for eleven? Hva er den mest hensiktsmessige måten for en fagperson å handle i denne situasjonen basert på profesjonens standarder?


    I en studie av ledelse i skoler i utfordrende omgivelser viser forskerne sammenhengen mellom etisk beslutningstaking og demokratiske formål (Ballangrud & Aas, 2022). Etisk tenkning og beslutningstaking kan utvikles i diskusjoner mellom ledere på skole- og distriktsnivå, og mellom ledere og lærere i læringsfellesskapene i skolen. For å lede slike diskusjoner bør skoleledere øke sin kunnskap og forståelse for etisk beslutningstaking, noe som kan bidra til å utvikle sin egen moralske integritet og etiske ledelsespraksis.


    Kompetansebehov for skoleledere


    Ifølge Bush (2009) skaper den økende kompleksiteten og de mange nye kravene for skoleledere en moralsk forpliktelse for arbeidsgivere til å tilby adekvat opplæring via målrettede lederprogrammer. For å finne ut hva adekvat opplæring er, er det gjennomført flere analyser av lederprogrammer, deriblant en metaanalyse gjort på oppdrag for The National College for School Leadership i England av Leithwood et al. (2008). På bakgrunn av analysen konkluderer de med at skoleledere bare har en indirekte innflytelse på elevenes læring, men at skolelederne spiller en avgjørende rolle for tilrettelegging og oppfølging av undervisningen og lærernes kompetanseutvikling. Betydningen av skoleledelse fremheves også av forfatterne av McKinsey-rapporten (2010). Etter en analyse av åtte høytpresterende skolesystemer som inkluderer Alberta (Canada), Storbritannia, Ontario (Canada), New York (USA), New Zealand, Nederland, Singapore og Victoria (Australia), oppsummerer de at på tvers av land gis lederutvikling stadig høyere prioritet.


    Etter en gjennomgang av sju internasjonale publikasjoner3 som alle representerer analyser eller metaanalyser av skolelederprogrammer, viser Dempster et al. (2011) hvilke gap som finnes mellom den forskningsbaserte kunnskapen om hva skoleledere trenger å lære, og hva lederprogrammer tilbyr. Med utgangspunkt i gapanalysen argumenteres det for at et skolelederprogram blant annet bør være filosofisk og teoretisk forankret, målorientert (med fokus på skoleutvikling og forbedring av elevenes læring), praksisorientert, kontekstavhengig, partnerskaps­drevet og at læringen kan skje gjennom et kollegialt felles­skap, knyttet til skolens praksis og refleksiv virksomhet (s. 4).


    Selv om det er en konsensus i litteraturen om at bedre elevresultater bør være sentralt i skoleledelse, så er det mindre litteratur om hvordan pedagogisk ledelse kan bli integrert i lederprogrammer, spesielt hvordan ledelse og læring kan knyttes sammen. På bakgrunn av en studie av åtte eksemplariske lederprogrammer hevder Darling-Hammond et al. (2007) at ledere kan påvirke læringsresultater på minst to måter. For det første kan de påvirke ved å velge ut hvilke lærere de vil tilsette, og ved å støtte og utvikle deres kapasitet. For det andre kan de påvirke de organisatoriske forholdene i skolen ved å bygge skolemiljøet, utvikle rutiner og planer, og utvikle læreplaner og vurdering.


    En analyse av det svenske rektorprogrammet og den norske rektorutdanningen viser at det samlet sett synes å være et sterkere fokus på systembehov enn på individet, og der myndighetene er mer opptatt av å understreke lederes forpliktelse til å lede i samsvar med lover og regler enn å hjelpe dem til å utøve skjønn ved tilpasninger til lokale forhold. Programmene som mer eller mindre kan fortolkes som accountability-orienterte programmer, signaliserer et ønske om sterke ledere som forventes å implementere nasjonal politikk og ta ansvar for at skolene møter de nasjonale kravene. Ifølge Aas og Törnsen (2016) betyr dette at lederne må balansere mellom tydelig resultatstyring og å handle på en demokratisk måte ved å håndtere dilemmaer, paradokser og utfordrende situasjoner, og de argumenterer for at tilbyderne bør supplere et systemisk utgangspunkt med et individuelt fokus der en i større grad integrerer «mykere» sider ved ledelse, for eksempel mestringsforventninger, stresshåndtering og motivasjon.


    Kvalifisering for ledelse er i stadig større grad rettet mot skolelederes kompetanse til å utforske skolens praksis og utvikle skolen, metoder og læringsprosesser sammen med personalet (og elevene) (Vennebo, 2015; Aas, 2011, 2013). Det inkluderer å kunne forholde seg kritisk og spørrende til kunnskap og praksis, å kunne anvende teori og forsk­ning i analyse av praktiske problemstillinger, og å kunne utøve etisk dømmekraft i møte med faglige og praktiske problemstillinger, slik forskningsbasert utdanning bidrar til (Ottesen, 2016; Aas, 2016b).


    I en kunnskapsoversikt over forskning på skolelederopplæring fra 2010–2017 viser forfatterne at de 44 inkluderte artiklene peker mot noen sentrale kompetanseområder:


    ■ Hvordan programmene kan gi avtrykk i praksis, det vil si bygge bro mellom teoretiske kunnskaper presentert i tradisjonelle forelesninger og ledelsespraksis som utøves i den enkelte skole.


    ■ Refleksiv tenking anses som et sentralt verktøy for å skape økt forståelse, og teori og praksis bør knyttes sammen i jobbrelaterte læringsopplevelser.


    ■ Utprøving av ny ledelsespraksis fremstår som en ny læringskomponent der erfaringer fra utprøvingen kan bearbeides innenfor rammen av gruppelæring og refleksive metoder.


    ■ Kritisk utforskning av skolens praksis, inkludert avdekking av spenninger i endringsarbeidet, bereder grunnen for kloke beslutninger.


    ■ Utvikling av skolelederes refleksive kompetanse knyttes til nye krav om å granske og utforske skolens undervisning i den hensikt å forbedre. Det innebærer å gjennomføre en kritisk refleksjon som går ut over det å bare reflektere og kritisere.


    ■ Utvikling av fagspråk kan støtte skoleledere i deres relasjoner med ledere og lærere.


    ■ I utvikling av lederrollen og lederpraksisen vektlegges veiledning og refleksive metoder. Tross en sterk orientering mot utviklingen av den enkelte leder, er det stadig større interesse for å studere hvordan individutvikling skjer gjennom samhandling med andre, for eksempel i gruppecoaching.

